  Туспуктэм: Удмуртиысь тӧролэн но кивалтэтлэн пресс-службазы Майя Бывальцева 5-тӥ толсуре Москваын «Россия» адӟытонын Удмуртилэн нуналаз туристъёс понна ужрадъёсын 2024-тӥ арлы дырпусэн тодматӥзы. Ужрадэ Москваысь, Санкт-Петербургысь но улосвылъёсысь туроператоръёс пыриськизы. Со сярысь элькун тӧролэн но кивалтэтлэн пресс-службазы ивортӥз. « Удмуртия, кызьы тӥ тодӥськоды, пичи улосвыл, но солэн пичи луэмез ик умой. <…> Туннэ ми понна нырысетӥ интые потэ семьяен туризм, вань инфрасӧзнэтмы, вань йылолъёсмы дор, семья лулчеберетэз азинтонэ ӧръямын » Ольга Абрамова, Удмуртиысь кивалтэтлэн тӧроезлэн воштӥсез Туристъёслы тунсыко луыны быгатӥсь валтӥсь ужрадъёсты ньыль ӧръёслы люкизы: йӧскалык, спорт, егитъёс, выжыкылъёс. Йӧскалык Удмуртия Туризмъя дырпусэ сиён-юонъя «Быг-быг» фестиваль (0+) но «Гербер» йӧскалык шулдыръяськон (0+) пыризы. Шаркан ёросысь Быгы гуртын ортчись фестивале шулдыръяськыны, финн-угор сиён-юонъёсты веръяны но пӧраны дышетскыны туэ 8 сюрс пала адями вуылӥз. 2024-тӥ арын Гербер но Быгы гурт палан ортчоз, таяз арын Вотка ёросэ 20 сюрс пала адями вуылӥз. Спортивной Удмуртия Спорт удысъя валтӥсь ужрадъёс луозы куасэн бызьылонъя Галина Кулакова нимо марафон (0+) но спортъя «Калашников Спорт» элькун фестиваль (0+). « Милям ваньмаз сямен ёросын куасэн бызьылонъя огъетъёсмы, куас базаосмы, трассаосмы вань. Ваньмыз, мар тол спорт амалъёсын герӟаськемын, Удмуртиын умой азинскемын. Милям куасэн бызьылонъя, биатлонъя туж усто школаосмы, трос олимпи чемпионъёсмы. Лыктэ, милям вань кытын нискыланы! » Иван Черезов, биатлонъя дуннелэн куинь полэс чемпионэз, Удмуртиысь Кун Кенешлэн тӧроезлэн воштӥсез Егитъёслэн Удмуртизы Егитъёслы чаклам ужрадъёс пӧлысь витьсэ пусйизы: — рок-крезьгуръя «УLетай» фестиваль (18+). Удмуртиын со арлы быдэ ортчылэ но Россиын инбам улын радъяськись ужрадъёс пӧлын туннэ тямысэтӥ инты басьтэ; — Глазкарысь асдыръем (актуальной) ульча лулчеберетъя Glazov street fest фестиваль (0+); — быдӟым крезьгурчилэн вордскем нуналэзлы сӥзем «День с Чайковским» праздник (0+); — «На Родине П. И. Чайковского» фестиваль (16+); — вашкала улонэз возьматонъя «Русь дружинная» фестиваль (0+). Выжыкыло Удмуртия Татын удмурт выжыкылъёсысь но дауркылъёсысь вань персонажъёслэн улон интыенызы картаен тодматӥзы. Озьы ик дырпусэ «Сказочные герои на родине Тол Бабая» фестиваль (0+) пыриз, туэ со кын нунал мыноз. « Милям ӧвӧл зарезьмы, но милям вань туж чебер инкуазьмы, ӟеч калыкмы, ческыт сиён-юонъёсмы. Оскисько, ваньмыз со тӥледлы туж яралоз! » Ольга Абрамова, Удмуртиысь кивалтэтлэн тӧроезлэн воштӥсезОльга Абрамова, Удмуртиысь кивалтэтлэн тӧроезлэн воштӥсез Тодэ вайытом, Владимир Путинлэн кичӧлтэмезъя радъям «Россия» адӟытон-форум Москваын 2024-тӥ арысь 12-тӥ оштолэзёзь ужалоз. «Мы из Удмуртии» стенд 75 номеро павильонын усьтэмын. 5-тӥ толсуре ВДНХ-ын Удмуртилэн нуналэз ортчиз. Тегъёс: Туризм Удмуртиысьтуризм Москва Удмуртия  